Daniel Niculae a avut un derapaj mizerabil la adresa lui Marian Iancu, fostul patron al Politehnicii Timișoara și un mare susținător al Rapidului. Președintele aflat pe picior de plecare de la Rapid l-a ironizat printr-o fotografie pe fostul finanțator din fotbalul românesc.
Marian Iancu a intrat în direct la TV și i-a făcut praf pe șefii de la Rapid în frunte cu Daniel Niculae și Victor Angelescu. Fostul patron al Politehnicii Timișoara este total nemulțumit de rezultatele giuleștenilor și l-a îndemnat pe Dan Șucu să-l demită pe Daniel Niculae.
„Trebuie să dispară și Angelescu, să rămână doar ca acționar, nu ca administrator. Lipsa de cunoștințe era clară. Niculae nu are pregătirea pentru a fi președinte la Rapid.
Și nu e singurul vinovat, și Angelescu e la fel de culpabil. Angelescu și-a dovedit neputința, trebuie să plece cu Niculae”, declara Marian Iancu, la TV Digi Sport.
Răspunsul lui Daniel Niculae nu a întârziat să apară. Fostul mare atacant al Rapidului l-a ironizat pe Marian Iancu prin intermediul unei fotografii postate pe rețelele de socializare. Mai mult ca sigur principala țintă a fotografiei este omul de afaceri în vârstă de 58 de ani.
Daniel Niculae a postat la InstaStory o fotografie cu un porc și cu mesajul „scRoAFO”. Daniel Niculae a scris intenționat cu majuscule literele care formează cuvântul „RAFO”. Este exact numele dosarului în urma căruia Marian Iancu a făcut 8 ani de închisoare.
La începutul sezonului, Daniel Niculae l-a ironizat pe Marius Șumudică pe rețelele de socializare, după ce antrenorul român l-a făcut praf pe Daniel Niculae într-una dintre intervențiile sale la TV. La acea vreme, Daniel Niculae posta pe rețelele de socializare un clovn cu mesajul „Stagiunea de vară a circului e închisă. Clovnul a evadat! Opriți clovnul!”.
Marian Iancu i-a făcut o recomandare lui Dan Șucu. Un susținător înfocat al Rapidului, Marian Iancu este de părere că Dorinel Munteanu s-ar potrivi de minune în Giulești. “Eu astăzi m-aș duce la Dorinel Munteanu, aș investi în el și l-aș aduce la Rapid.
Aș lua și trei jucători de la Galați. Are spirit de luptă, conduce un vestiar, e compatibil cu Rapidul. În niciun caz nu aș aduce un antrenor străin”, spunea Marian Iancu.